**Vahur Kraft** (s. 11. maaliskuuta 1961 ) on virolainen yritysjohtaja ja pankinjohtaja. Vuosina 1995–2005 hän toimi Viron keskuspankin pääjohtajana.

Neuvosto-Viron pankkitoiminnassa
--------------------------------

Hän valmistui Tarton valtionyliopistosta vuonna 1984 taloustieteestä. Opintojaan hän jatkanut sen jälkeen 1980-luvulla Moskovassa, Suomessa, Italiassa, Washingtonissa ja Vilnassa. Vuosina 1984-1990 hän toimi osastopäällikkönä Neuvostoliiton säästöpankissa Tallinnassa. Vuosina 1990/1991 Kraft työskenteli Viron sosiaalipankin (viroksi *Eesti Sotsiaalpank*) hallituksen varapuheenjohtajana.

Itsenäistyneen Viron keskuspankin johtajana
-------------------------------------------

Vahur Kraft siirtyi vuonna 1991 Viron keskuspankkiin (viroksi *Eesti Pank*) apulaisjohtajaksi. Tässä tehtävässä hän oli vuoteen 1995, jolloin pääjohtajana toiminut Siim Kallas siirtyi politiikkaan Kraftin tullessa uudeksi Viron keskuspankin pääjohtajaksi.

Hänet valittiin toiselle kaudelle keskuspankin pääjohtajana vuonna 2000, kun alunperin virkaan valittu professori Vello Vensel kieltäytyi valintansa jälkeen terveyteensä vedoten. Kraft jatkoi näin virassaan toisen kauden kesäkuuhun 2005 asti.

Pankinjohtajana ja yritysjohtajana
----------------------------------

Kraft toimi pääjohtajakauden jälkeen Nordea-pankin Viron sivukonttorin johtajana vuosina 2005–2014.

Nordea-kauteen ajoittui vuonna 2013 julkistettu Viron keskuspankin sisäinen selvitys, jonka mukaan keskuspankissa olisi laadittu väärennetty paperi, jonka oli allekirjoittanut silloinen pääjohtaja Kraft. Paperin avulla venäläinen liikemies kykeni vaatimaan miljoonasaataviaan Venäjältä. Puhuttiin ns. VEB-rahastoskandaalista.

Vuonna 2014 Kraft luopui pankinjohtajan urastaan Nordeassa ja jatkoi sukunsa omistaman tekstiiliyritys AS Sangarin hallituksen puheenjohtajana. Sangarin hallituksen puheenjohtajana Kraft toimi lokakuuhun 2018 asti.

Muu toiminta
------------

Kraft sai työstään Viron valtion hyväksi vuonna 2001 Valkoisen Tähden ritarikunnan II luokan ritarimerkin. Vuosina 2009–2013 hän toimi Luxemburgin kunniakonsulina Virossa.

Hänen setänsä Jüri Kraft toimi Neuvosto- Viron kevyen teollisuuden ministerinä 1970- ja 80-luvuilla eli käytännössä vastasi valtiollisten tekstiilialan yritysten toiminnasta Neuvosto-Virossa.

Lähteet
-------

1. ↑  Jorma Rotko: Kraft pääjohtajaksi Viron keskuspankkiin  28.4.1995. Helsingin Sanomat. Viitattu 27.2.2024.
2. ↑  Jorma Rotko: Viron keskuspankin kolmen kuukauden johtajafarssi päättyi  9.6.2000. Helsingin Sanomat. Viitattu 27.2.2024.
3. ↑  Kari Räisänen: Entinen keskuspankin johtaja Nordean johtoon Virossa  31.8.2005. Helsingin Sanomat. Viitattu 27.2.2024.
4. ↑  Kaja Kunnas: Nordean Viron -johtaja joutui väärennöskohuun  6.2.2013. Helsingin Sanomat. Viitattu 27.2.2024.
5. ↑  Juuli Laanemets: Vahur Kraft lahkub Nordeast  16.12.2013. raamatupidaja.ee. Viitattu 27.2.2024. (viroksi)
6. ↑  Marge Tubalkain: Vahur Kraftist sai Sangari juhatuse esimees  19.1.2015. Helsingin Sanomat. Viitattu 27.2.2024. (viroksi)
7. ↑  Marek Kuul: Vahur Kraftist võib saada Äripanga juht  10.12.2018. Helsingin Sanomaterr.ee. Viitattu 27.2.2024. (viroksi)
8. ↑  Riina Kallas: Vahur Kraft sai Luksemburgi aukonsuliks Eestis  2.3.2009. Ärileht. Viitattu 27.2.2024. (viroksi)
9. ↑  Priit Pullerits: Elupõline tööstusjuht Jüri Kraft: eestlasi ja venelasi kokku panna ei saa!  15.3.2019. Postimees. Viitattu 27.2.2024. (viroksi)

  


|  |  |  |  |
| --- | --- | --- | --- |
|  | Edeltäjä:**Siim Kallas** | **Viron keskuspankin johtaja**1995-2005 | Seuraaja:**Andres Lipstok** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa
* Yhdysvallat

 |

 |